Otte gange måtte beredskabet rykke ud til ildspåsættelser langs havnen i Aalborg i april. Seks gange var der tale om brande i containere, en gang drejede det sig om brand i en nedgravet container og en anden gang var det en sættevogn, der var sat ild til. Alle brandene blev påsat i løbet af weekenden fra fredag 14. april om aftenen til søndag 16. april. Tirsdag blev en 30-årig mand så idømt 10 måneders fængsel ved Retten i Aalborg for at stå bag brandene. Han tilstod dem alle, og accepterede at betale erstatning ved de seks brande, hvor der var fremsat erstatningskrav. Der er tale om en kombineret dom, hvor tre måneder er ubetinget fængsel, mens de resterende syv måneder er betinget fængsel. De tre måneders ubetinget fængsel svarer til den tid, den 30-årige har siddet varetægtsfængslet, og derfor blev han løsladt efter besøget i retten tirsdag. - Jeg synes, at strafudmålingen er meget passende, siger Linnea Vilsbøll, der er anklagerfuldmægtig ved Nordjyllands Politi. Manden er ikke tidligere straffet.

Referat:
En 30-årig mand er blevet idømt 10 måneders fængsel for at stå bag otte brande langs havnen i Aalborg i april.